Lítil sól er í veðurkortunum eins og er, og viðbúið að deildarmyrkvi á sólu á morgun fari fram hjá landsmönnum. Málarar hafa lítið getað unnið, en einn þeirra segist þó bjartsýnn, það eiginlega hái málurum hvað þeir eru bjartsýnir.
Eftir mikla þurrka framan af vori hefur rignt nánast samfellt lengi á sunnanverðu landinu. Teitur Arason veðurfræðingur sér engar breytingar í kortunum alveg á næstunni.
Nei, í grófum dráttum má segja að núna séum við Íslendingar í lægðabrautinni. Lægðirnar ganga hver af annarri yfir landið og með því rignir um allt land.
Norðlendingar og fólk á Austurlandi fékk góðvirðiskafla, en núna er honum lokið í bili og reyndar gæti gránað í fjöll og jafnvel efstu byggðir á föstudag, þá verður þurrt syðra en hvasst og svalt. Hann segir þetta enga vísbendingu um sumarið.
Því miður þá er erfitt að spá fyrir um stöðu lægðakerfanna lengra en viku fram í tímann, þannig að við bara bíðum og vonum að við fáum sumarlegra veður seinna.
Deildarmyrkvi á sólu er á morgun upp úr klukkan níu.
Þá er útlit fyrir að það verði skýjað á öllu landinu, þannig að ég er mjög svartsýnn á að það sjáist í þennan deildarmyrkva nokkurs staðar á Íslandi.
Ein stétt sem háð er þurrki eru húsamálarar og þeir hafa ekki geta málað mikið, ekki hér syðra.
Ekki mikið, en þó hafa komið göt sem við höfum getað nýtt okkur því við erum á vaktinni allan sólarhringinni málarar á sumrin.
Er það þannig að það er ekki litið á klukkuna heldur frekar skýjafarið?
Já, það er bara þurrkur eða ekki þurrkur.
Segir Georg Óskar Ólafsson málari. Sjálfur nýtti hann þurrk í gær og var fram á nótt á bera á sólpalla í sumarhúsabyggð fyrir austan fjall.
Ja, það er ekki mikið á batteríinu.
Georg segir að stytting vinnuvikunnar sé ekki alltaf í gildi hjá málurum. En þrátt fyrir tíðina er hann ekki svartsýnn á sumarið.
Nei, málarar eru afskaplega bjartsýn stétt og bara taka slaginn.
Tilbúnir með pensilinn þegar styttir upp?
Það eiginlega háir okkur hvað við erum hamingjusamir.